《连日得杂花数株艺之池亭感而有作》
宋代·韩元吉

七十已过半，所向意不如。
一官计大州，仆仆畏简书。
酒薄不可醉，歌舞见已疏。
亦有淡生活，诗成自相纾。
池面数尺地，荆棘试翦除。
为觅桃李花，养根待春初。
日暮公事已，呼童细耘锄。
稍稍净朽壤，依依列荒墟。
岁月能几何，坐见红绮舒。
更须土脉动，艺柳分芙蕖，
赏心固难事，寓目良有余。
即此且痛饮，三年翼安居。
勿言传舍耳，吾生亦遽庐。
苟无名利著，朝市均樵渔。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。